I-Matebeleland North leBulawayo Ibona Ukukhuphuka Kwabatholakala BeleCovid 19
Esikolweni seJohn Tallach High School, kutholakale abantwana besikolo lababalisi abedlula ikhulu belegcikwane leli okwenze inhlanganio ezimbalwa ezigoqela umanyano wamakholwa esiKristu, oweZimbabwe Christian Alliance baphe usizo lwempahla yokuzivikela kuCovid-19. 
BULAWAYO — Umhlubulo weMandebeleni uqhubekela phambili usiba lenani eliphezulu lalabo abatholakala beleCovid 19 elizweni. Kunje phakathi kwabantu abathathu ababulewe yiyo ngeSonto, ababili babo ngabalelo dolobho, kuthi kwabahlolwe batholakala belegcikwane leli khona ngeSonto abangamatshumi phose amahlanu-48, abangamatshumi phose amane-39 babo ngabakoBulawayo lesigabeni seMatebeleland North. I-Covid-19 isibulele abantu abanengi emhlabeni jikelele ikakhulu eMelika kodwa eZimbabwe leli gcikwane beseliveza ukuba selinganeno ngaphandle kwezigabeni zeMaNdebeleni lapho elikhanya seliqalile ukukhwaza ngolaka. Lokhu sokutshiye uzulu walumhlubulo kanye lengcwethi zezempilakahle bedidekile bezibuza ukuba kungabe kubangelwa yini. Ingcwethi zezempilakahle emhlubulweni weMandebeleni ezinengi sezikhuthaza ukuba kubuyelwe ekuvalweni kwalesi sigaba kuLockdown ngoba lumkhuhlane usuqalile ukusabalala ngesiqhubu esikhulu kulalapho uqala. Omunye walezi ngcwethi ezilombono munye nguMqondisi wesibhedlela seMpilo Central Hospital koBulawayo, uDr Solwayo Ngwenya. UNgwenya njengabanye bakhe ukhuthaza abantu ukuba bangayekethisi ekulandeleni iziqondiso zokuzivikela ukuthelelwa iCovid 19 lokuba uhulumende enze njalo isimememezelo sokubuyela kuLockdown. Esikolweni seJohn Tallach High School, esingaphandle nje kwedolobho lakoBulawayo, kutholakale abantwana besikolo lababalisi abedlula ikhulu belegcikwane leli okwenze sivalwe kungabi lophumayo loba ukungena. Abenhlanganio yomanyano wamakholwa esiKristu, oweZimbabwe Christian Alliance baphe usizo lwempahla yokuzivikela kuCovid-19 esikholweni lesi seJohn Tallach, UMfundisi Useni Sibanda wenhlanganiso le, uchasisa ngenyathelo labo lokuzama ukunceda kulolu hlupho ngaphansi koncedo lwesikhwama senkulungwane ezingamatshumi ayisikhombisa-$70 000 lokusiza uBulawayo, Matabeleland North leSouth eyeCovid-19 eyavela ehofisini eyeForeign Commonwealth and Development Office. UMqondisi we zempilakahle eMatabeleland North, uDokotela Munekayi Pasingani uthi sebehlole abantu abedlula amakhulu ayisithupha eJohn Tallach High School njalo sebesungule ikilinika kulesisikolo izisebenzi zikahulumende yizo ezelapha abantu akula muntu ongenayi kumbe ophumayo. UNkosikazi Sophia Nyathi olegcikwane leCovid-19 ongusomabhizimusi wakoBulawayo uchaza ngakuzwa emzimbeni eku-isolation ngekhaya. Uhulumende kanye lengcitshi zezempilakahle baveza ukukhathazeka ngokuqansa kwenani Labantu ababulawa lokuhlaselwa yiCovid 19, emhlubulweni weMandebeleni ikakhulu uBulawayo kunyanga ezimbili ezedluleyo, kungazwisiseki ukuthi lokhu kubangelwa yini. Ezinye ingcwethi zezempilakahle zithi kungaba kubangelwa yikuvulwa komngcele kweleSouth Africa kumbe njalo leli gcikwane lilethwa ngabachapha umngcele endaweni ezingekho emthethweni.